ועדת הכלכלה, כנסת 24, פרוטוקול מספר 223, 2022-04-03 12:00

מיכאל ביטון: אנחנו מתחילים דיון בוועדת כלכלה בסוגיות שהן דחופות בלבד בתקופת הפגרה.

מיכאל ביטון: הנושא שעל סדר-היום: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה, טיסות והפלגות נופש) (תיקון מס' 10), התשפ"ב–2022.

מיכאל ביטון: כחלק מהדיון היום אנחנו בהסכמה עם ועדת חוקה לאפשר לה לאחד את ההגדרות של מי בכלל מחויב בבדיקות באופן כללי.

מיכאל ביטון: בעתיד אנחנו נאשר את הנוהל לבדיקות עבור אותם אזורים שהם התחומים שלנו בתחבורה.

מיכאל ביטון: אבל חובת הבדיקה הכללית והגדרת המחויבים בה תהיה בוועדת חוקה כדי לייצר אחידות וסדירות בעבודה של החקיקה ושל הכנסת.

מיכאל ביטון: זה לבקשת משרד הבריאות.

מיכאל ביטון: כיבדנו את הבקשה שלהם והיא מוסכמת עלינו.

מיכאל ביטון: על הייעוץ המשפטי של ועדת כלכלה זה גם מקובל, עשינו דיון מקדים בנושא.

מיכאל ביטון: תציגו את זה ממש בקצרה ונאשר את זה.

מיכאל ביטון: טל, בבקשה.

טל פלדמן: שלום, אני ממשרד הבריאות.

טל פלדמן: הבאנו לכם - - -

מיכאל ביטון: התכוונתי לטל פוקס, אבל פלדמן זה טוב.

מיכאל ביטון: אין לנו בעיה שפלדמן תדבר, אבל כשאני אמרתי "טל" בדף זה היה פוקס.

מיכאל ביטון: עורכת הדין פלדמן, בבקשה.

טל פלדמן: תיקון 10 לתקנות תעופה קובע שלושה דברים עיקריים, כפי שהיו"ר אמר.

טל פלדמן: הדבר הראשון זה העברת פירוט תוכן חובת ביצוע בדיקה בכניסה לישראל לתקנות חובת ביצוע בדיקה בכניסה לישראל.

טל פלדמן: זה כולל את מי שחייב בבדיקה, איזו בדיקה, מתי הוא צריך לעשות את הבדיקה.

טל פלדמן: כל זה עובר כאמור בהסכמה, אנחנו מבקשים, לתקנות הבדיקות.

טל פלדמן: עשינו את ההתאמות הנדרשות בתקנות תעופה.

טל פלדמן: יש לציין שאנחנו נביא את התיקון לוועדת חוקה, בו נרחיב את הפטור מביצוע אותן בדיקות.

טל פלדמן: דבר שני, ביטול תקנה 6.

טל פלדמן: במסגרת זאת התקנה קובעת חובה על מפעיל שדה תעופה לקבוע ולהסדיר מנגנון למניעת כניסה של אנשים לא חיוניים לטרמינל הנוסעים.

טל פלדמן: זה בעקבות בקשה של רשות שדות התעופה.

טל פלדמן: המטרה הכללית של ביטול התקנה היא להפחית את העומס בטרמינל הנוסעים.

טל פלדמן: הם יכולים להרחיב בנושא.

מיכאל ביטון: לא צריך להרחיב.

מיכאל ביטון: שמענו וראינו כולנו את התמונות על העומסים בשדה התעופה בימים האחרונים שזה באופן כללי דבר טוב שהמערכת מתחילה לחזור לפעילות מלאה ואפילו לשיא ערב חג הפסח.

מיכאל ביטון: זה טוב.

מיכאל ביטון: כמובן שמנכ"ל נתב"ג זכאי אמר שהוא חווה קשיים בהפעלה מאלה בשל חוסר עובדים והקטנת הפעילות לאורך השנים של הקורונה והוא מאייש את התפקידים ומשתלט על המצב.

מיכאל ביטון: ברור שאנחנו לא רוצים שאנשים שלא חייבים להיות בשדה יגיעו.

מיכאל ביטון: ירידו את הנוסעים ורק הנוסע יגיע לדלפקים.

מיכאל ביטון: זה לבדו מקל על העומסים והתורים ולכן יש היגיון גם בבקשה הזאת.

טל פלדמן: הדבר השלישי זה הארכת תוקף התקנות עד ל-18 במאי מתוך העמדה של גורמי המקצוע שהם יידרשו בתקופה.

מיכאל ביטון: בסדר.

מיכאל ביטון: זה הריטואל הקבוע.

מיכאל ביטון: התקנות האלה לא קבועות אלא מתחדשות לפי המצב וניתוח המצב.

מיכאל ביטון: כך החוק של הקורונה נבנה וזה בסדר גמור.

מיכאל ביטון: אז אלה הסברים.

מיכאל ביטון: יש למישהו התנגדות, גם בזום, למה שנאמר פה?

מיכאל ביטון: אני לא רואה.

מיכאל ביטון: תעברו להקראה ונצביע על זה.

טל פוקס: "תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה, טיסות והפלגות נופש) (תיקון מס' 10), התשפ"ב–2022 בתוקף סמכותה לפי סעיפים 4(א)(2), 12 ו-23 עד 25 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף

טל פוקס: –2020 (להלן – החוק), ובאישור ועדת הכלכלה של הכנסת, מתקינה הממשלה תקנות אלה: תיקון תקנה 1 1.

טל פוקס: בתקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה, טיסות והפלגות נופש) התש"ף

טל פוקס: –2020 (להלן – התקנות העיקריות), בתקנה 1, תקנת משנה (ג) – בטלה.

טל פוקס: ביטול תקנה 6 2.

טל פוקס: תקנה 6 לתקנות העיקריות – בטלה.

טל פוקס: תיקון תקנה 17 3.

טל פוקס: בתקנה 17(א) לתקנות העיקריות, במקום פסקת משנה (2א), יבוא: "(2א) לעניין איש צוות בטיסה בין-לאומית החייב בבדיקה לפי תקנה 2(א)(4) לתקנות חובת ביצוע בדיקה - הוא קיבל אישור על תוצאה שלילית בבדיקה שביצע מהסוג ובמועד הקבוע בתקנה האמורה;" תיקון תקנה 30 4.

טל פוקס: בתקנה 30 לתקנות העיקריות, בתקנת משנה (א) - (1) במקום הרישה יבוא "לא יעלה אדם לטיסה כנוסע ולא ישהה בה אלא אם כן התקיימו לגביו כל אלה:"; (2) במקום פסקה (3), יבוא: "(3) על נוסע נכנס החייב בבדיקה לפי תקנה 2 לתקנות חובת ביצוע בדיקה (להלן בפסקה זו – נוסע), יחולו גם הוראות אלה: (א) הוא קיבל ממצא שלילי ל–nCoV בהתאם לתקנה 2(א)(1) לתקנות חובת ביצוע בדיקה, בבדיקה שביצע מהסוג ובמועד הקבוע בתקנה האמורה; (א1) על אף האמור בפסקת משנה (א), נוסע שהתקיימו בו תנאי תקנה 2(א)(1א) לתקנות חובת ביצוע בדיקה לא יידרש לבצע בדיקה; (ב) על אף האמור בפסקת משנה (א), ועדת חריגים כמפורט בתקנה 2(א)(2) לתקנות חובת ביצוע בדיקה רשאית לאשר בקשה של נוסע, לעלות לטיסה לישראל, גם אם לא התקיים בו האמור בפסקת משנה (א).

טל פוקס: " תיקון תקנה 35 5.

טל פוקס: בתקנה 35 לתקנות העיקריות - (1) פסקת משנה (1) – תימחק; (2) פסקת משנה (2) – תימחק; (3) במקום פסקת משנה (13א) יבוא: "(13א) נוסע נכנס החייב בבדיקה לפי תקנה 2 לתקנות חובת ביצוע בדיקה השוהה בטיסה בלא שיש לו אישור על ממצא שלילי כאמור בתקנה 30(א)(3)(א) בלי שהתקיים בו האמור בתקנה 30(א)(3)(א1) או האמור בתקנה 30(א)(3)(ב) ובניגוד להוראות אותה תקנה;" תיקון תקנה 36 6.

טל פוקס: בתקנה 36 לתקנות העיקריות, בטבלה, השורה מול סודר (2) – תימחק.

טל פוקס: תיקון תקנה 41 7.

טל פוקס: בתקנה 41 לתקנות העיקריות, במקום "ח' באייר התשפ"ב (9 במאי 2022)" יבוא "י"ז באייר התשפ"ב (18 במאי 2022)".

טל פוקס: תחילה 8.

טל פוקס: תחילתן של תקנות אלה ביום ו' בניסן התשפ"ב (7 באפריל 2022).

טל פוקס: ".

מיכאל ביטון: תודה רבה.

מיכאל ביטון: הערה אחת של עורכת דין ליאור ברס מהקהילה לזוגות מעורבים בישראל.

מיכאל ביטון: ליאור ברס, בבקשה.

ליאור ברס: תודה ליושב-ראש הוועדה על זכות הדיבור.

ליאור ברס: אני נמצאת פה בהמשך לדיון שהיה לפני כשבוע וחצי בוועדת החוקה, שאמנם הסמכות שלה זה רק לעניין מעברי גבול יבשתיים וימיים, אבל דובר שם על כל העניין של תעופה, גם לאור מה שהיה לפני כן, הגבלות כניסה וכולי שנדונות בוועדת החוקה.

ליאור ברס: אני העליתי שם בדיון הקודם את העניין הזה שמדינת ישראל היא המדינה הכי מחמירה בעצם מכל מדינות ה-OECD לגבי מדיניות הבדיקות ויושב-ראש הוועדה, חבר הכנסת גלעד קריב, ביקש מידע על מדיניות הבדיקות במדינות אחרות.

ליאור ברס: אני רואה שבתיקון הזה אתם באמת הכנסתם ברוח הדברים בדיון ההוא את ההחרגה של ויזות א1 עד א4, אבל אשמח לדעת גם מיושב-ראש הוועדה פה מה בעצם הרציונל לדרוש בדיקות PCR מאנשים שמרכז החיים שלהם בישראל שהם לא בעלי אשרות א1 עד א5.

ליאור ברס: יש פה אנשים באשרות ב1, חלק מהם עובדים זרים, חלק מהם בני זוג של אזרחים ישראלים שנמצאים בהליך התאזרחות במדינת ישראל, והדרישה הזאת לבדיקת PCR, גם לאור העובדה שהאפשרות לבצע בדיקת אנטיגן בוטלה, היא מאוד מקשה גם מבחינה כלכלית וגם מבחינה פיזית.

ליאור ברס: יש מקומות בעולם שקשה למצוא בזמינות את הבדיקות PCR האלה.

ליאור ברס: העמדה, לפחות בוועדת החוקה, הייתה שבני זוג, לכל הפחות בני זוג של אזרחים ישראלים שמקיימים תא משפחתי עם אזרחים ישראלים שהצד הישראלי כאמור פטור מבדיקה, זה פשוט – מה ההצדקה לדרוש את זה מבן הזוג?

ליאור ברס: לצורך העניין, בן הזוג שלי היה בעבר במעמד ב1 בהליך אזרחות, ואם אנחנו היינו טסים לפי התקנות האלה, אני לא הייתי מחויבת בבדיקה בדרך חזרה לישראל, פרט לנתב"ג כמובן ששנינו מחויבים, והוא כן היה מחויב.

ליאור ברס: היה רושם שהעניין הזה ייפתר בעדכון הזה של התקנות, ואני לא רואה התייחסות לעניין הזה.

ליאור ברס: זה אגב גם לאור הטרמינולוגיה של חוק הקורונה החדש שמדבר על הגבלות כניסה פרט לבני זוג.

מיכאל ביטון: בכמה אנשים מדובר מבחינת החריגה?

ליאור ברס: אלפים, אולי עשרות אלפים.

ליאור ברס: תראה, תלוי עד כמה אנשים אתה רוצה לכלול.

מיכאל ביטון: כמה אנשים ב-ב1?

ליאור ברס: ב-ב1, לדעתי - - -

מיכאל ביטון: לא אנשים לא חוקיים ודאי.

ליאור ברס: לא, לא.

ליאור ברס: חוקיים.

מיכאל ביטון: יש להם מעמד מסוים בחוק.

ליאור ברס: אז בתוך ב1 זה ויזה שיש אותה להמון סוגים של אנשים.

ליאור ברס: יש כמובן את חלק הארי שזה עובדים זרים בתחום הסיעוד, חקלאות, בניין וכולי.

מיכאל ביטון: אבל רובם לא כאלה שיטוסו בתקופת שהותם בארץ.

מיכאל ביטון: בפועל הם לא אנשים שיוצאים בזמן העבודה שלהם בארץ.

ליאור ברס: פרט להם יש את כל העניין של עובדים מומחים.

ליאור ברס: אלה עובדים שכן יוצאים.

ליאור ברס: אלה עובדים שנמצאים פה בפרויקטים של תשתית לאומית ופרט להם יש בני זוג של ישראלים בהליך התאזרחות.

מיכאל ביטון: מה האפשרויות שלנו להכניס את ההגדרות האלה לתוך א1, א2 ולצרף גם את ב1?

מיכאל ביטון: מה מונע מאיתנו?

מיכאל ביטון: מה השיקול, במיוחד שיש פה גם מצב של תא משפחתי משותף שיכול להיות אזרח ישראלי עם ב1 או כל מיני הרכבים אחרים.

טל פלדמן: קודם כל, נחזור על זה שמה שאנחנו מבקשים זה בעצם להעביר את התוכן והדברים האלה לוועדת חוקה.

מיכאל ביטון: ועדת חוקה תדון בזה?

טל פלדמן: בדיוק.

מיכאל ביטון: מתי התחנה הבאה שזה נפתח לדיון?

טל פלדמן: עכשיו יש לנו תיקון מקביל בוועדת חוקה שאמור להגיע לשם בהמשך השבוע.

טל פלדמן: הגשנו ביום חמישי, זה אמור להגיע - - -

מיכאל ביטון: זאת אומרת, אם יש איזה היגיון לבוא לקראת הפונה ולהכניס עוד הגדרות של מעמד חוקי בישראל, אז זה יעשה בוועדת חוקה בימים הקרובים.

טל פלדמן: אני אגיד שכבר נכתב התיקון המוצע לתקנות הבדיקה בכניסה לישראל בעקבות ההערות של ועדת חוקה וגם גורמי המקצוע כותבים סקירה בימים אלה בהתאם לאותן בקשות שחלק מהן עכשיו - - -

מיכאל ביטון: אבל אתם רואים איזה היגיון לבוא לקראת הדברים שהיא העלתה פה?

טל פלדמן: בחלק מהדברים באמת אנחנו מרחיבים את הפטור, כמו שאמרתי, ועכשיו הולכים לתת לעוד בעלי אשרות - - -

מיכאל ביטון: גם לדעתי זה אולי בהגדרה אלפים או עשרות אלפים, אבל רובם גם לא טסים.

מיכאל ביטון: בדרך כלל, עובד בחקלאות או עובד בבניין עושה את התקופה שלו וחוזר הביתה.

מיכאל ביטון: מעטים יוצאים לחופשות או טסים בזמן עבודתם.

ליאור ברס: במעמד של ב1 של בני זוג יש עשרות אלפים שנמצאים במעמד הזה בכל רגע נתון.

מיכאל ביטון: כן.

ליאור ברס: הם גם גרים פה עם בן הזוג הישראלי.

ליאור ברס: הם לא פה בשביל לעבוד.

ליאור ברס: חלק הארי של ויזות עבודה הוא כמובן העובדים.

מיכאל ביטון: אבל גם כשיש עשרות אלפים, לא עשרות אלפים עולים על מטוס.

ליאור ברס: אני רוצה להגיד שזו אוכלוסייה שיוצאת באופן תדיר לחו"ל בגלל שהמשפחה שלהם נמצאת בחו"ל.

מיכאל ביטון: בסדר.

מיכאל ביטון: אתם בודקים את הדברים וזה בימים הקרובים יוכרע וזה יהיה בסמכות ועדת חוקה.

טל פוקס: אנחנו רק נדייק.

טל פוקס: כמו שטל אמרה, הנושא כבר נשקל.

טל פוקס: גורמי המקצוע במשרד הגיעו להחלטה שכרגע ההרחבה היא רק לבעלי אשרה אל"ף.

מיכאל ביטון: בהסכמה העברנו את הסמכויות לוועדת חוקה ואני גם פונה באופן רשמי כאן בפרוטוקול ליושב-ראש ועדת חוקה גלעד קריב לבחון את ההגמשה לכל מי שיש לו מעמד חוקי שבפועל מתנהג כאזרח ישראלי, גם אם הוא לא אזרח ישראלי אבל יש לו מעמד חוקי בארץ, מעמד שנמשך שנים, שהוא מנהל תא משפחתי מלא עם אזרח ישראלי.

מיכאל ביטון: יש מקום להתחשב בבקשה הזאת, אבל ההכרעה היא של יושב-ראש ועדת חוקה.

מיכאל ביטון: עורכת הדין ליאור ברס, את תמשיכי את הדיאלוג הפורמלי והבלתי פורמלי איתו, לבחון האם ניתן להכניס עוד הגדרות בימים הקרובים, כשהוא מכניס את התקנה הזאת לתוקף והיא בסמכותו.

ליאור ברס: תודה.

ליאור ברס: אני רק רוצה להבין.

ליאור ברס: תקנות תעופה, מי שאחראי בעצם על מעבר בנתב"ג זה פה.

טל פוקס: לא.

טל פוקס: זה בדיוק מה שניסינו להגיד.

טל פוקס: את צודקת שכך זה היה עד עכשיו.

טל פוקס: התיקון שהגשנו עכשיו לוועדת כלכלה ובעצם ביקשנו מוועדת כלכלה זה לייחד את החובה המהותית, תוכן החובה המהותית, בוועדת חוקה כדי לא ליצור פער בין מעברים יבשתיים וימיים למעברים של כניסה - - -

מיכאל ביטון: בקיצור, הם יחליטו שם וזה יחול על כולנו.

טל פוקס: - - - ומה שאנחנו עכשיו מאשרים זה שינוי בזה - - - ויחוד שלה בוועדת חוקה.

מיכאל ביטון: תודה רבה.

מיכאל ביטון: מיצינו את הדיון על החלק הזה.

מיכאל ביטון: אנחנו נצביע עוד רגע.

מיכאל ביטון: אנחנו רוצים לאחל, יש המון סוגים של אנשים ששמחים ששדה התעופה נפתח בשבועות האחרונים להיקף פעילות מלא.

מיכאל ביטון: יש העליה גדולה בעליה לארץ, מקבלים מאות עולים ויותר כל שבוע בטיסות, גם מאוקראינה וגם במקומות אחרים בעולם, מקבלים גם פליטים כי אנחנו עם שאיכפת לו ממצבים כאלה.

מיכאל ביטון: אז בצד הקליטה של הטיסות, כולל המון אזרחים ישראלים בעולם שחוזרים הביתה סוף-סוף לחגוג את הפסח בתקופה שהקורונה נרגעת.

מיכאל ביטון: ומצד שני, יש ישראלים רבים שיוצאים לטייל בעולם.

מיכאל ביטון: ואת כולם אנחנו מברכים בטיסה נעימה ובריאה ובטוחה ומבקשים מכל עובדי רשות שדות התעופה, למרות העומס, לגלות אדיבות ורגישות והומניות, במיוחד לפליטים שאין להם אף אחד פה.

מיכאל ביטון: שלא נראה שום מראות של חוסר עדינות ורגישות.

מיכאל ביטון: אני סומך על עם בישראל שהוא יודע להתעלות מעל עצמו בשעה הזאת ולהביא את כל הכוחות החיובים שיש בעם הזה, גם במצבים מורכבים.

מיכאל ביטון: מי בעד התיקונים שהוצעו?

מיכאל ביטון: אני בעד.

מיכאל ביטון: מי נגד?

מיכאל ביטון: מי נמנע?

מיכאל ביטון: אין.

מיכאל ביטון: בעד התקנות – פה אחד

מיכאל ביטון: התקנה נכנסת לתוקף כפי שהוקראה.

מיכאל ביטון: חג שמח לנוסעים תודה רבה.